Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2021/C 446/11)

Käesoleva dokumendi avaldamine annab õiguse esitada muudatuse taotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„TROTE DEL TRENTINO“

ELi nr: PGI-IT-0965-AM02 – 18. september 2020

KGT (X) KPN ( )

1. Taotlejate rühm ja õigustatud huvi

Consorzio di Tutela delle Trote del Trentino IGP

Aadress: Via Galileo Galilei, 43 - 38015 Lavis (TN)

E-post: consorziotroteigp@legalmail.it

Ühendusel Consorzio di Tutela delle Trote del Trentino IGP on seadusekohane õigus esitada muutmistaotlus vastavalt põllumajandus-, toiduaine- ja metsanduspoliitika ministeeriumi 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab:

☐ Toote nimetus

☐ Toote kirjeldus

☐ Geograafiline piirkond

☐ Päritolutõend

☒ Tootmismeetod

☒ Seos piirkonnaga

☐ Märgistus

☐ Riiklikud nõuded

☒ Muu [Pakendamine]

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

Artikli 5 lõige 2 – Kalakasvatus

Otsustatud on lubada ka kalatiikide keraamilist vooderdust, kuna selle omadused erinevad vähe tsemendi omadest ja võivad mõnel juhul hõlbustada tiikide puhastamist. Keraamilise vooderduse kasutamine ei too kaasa negatiivseid muutusi kasvatustavades ega kasvatatava forelli organoleptilistes omadustes. Seetõttu on lauset:

„Tiigid, kus kasvatatakse kalamaimi ja täiskasvanud kalu, tuleb ehitada täielikult tsemendist või mullast ja tsemendist või peavad neil olema tsemendist seinad ja mullast põrandad või peavad nad olema klaaskiust või terasest ning asetsema järjestikku või paralleelselt, nii et taasoksüdeerumine oleks võimalikult suur.“

muudetud järgmiselt:

„Tiigid, kus kasvatatakse kalamaimi ja täiskasvanud kalu, tuleb ehitada täielikult tsemendist või mullast ja tsemendist või peavad neil olema tsemendist seinad ja mullast põrandad või peavad nad olema klaaskiust või terasest või keraamilisest materjalist ning asetsema järjestikku või paralleelselt, nii et taasoksüdeerumine oleks võimalikult suur.“

Ülemaailmse soojenemise ning sellega kaasneva lume- ja sademetehulga muutuse tõttu on kalakasvatuspiirkond oluliselt muutunud, ning seetõttu ei kajasta kalade kasvatamiseks kasutatava vee tootespetsifikaadis esitatud temperatuurid enam tegelikku füüsilist keskkonda, milles Trentino forellikasvandused peavad nüüd tegutsema. Seepärast on vaja tõsta talvekuudel tiikidesse siseneva vee temperatuuri (keskmine temperatuur novembrist märtsini) näitajat 10 °C-lt 12 °C-le. See selgitab artikli 5 lõike 2 punkti a sätet, mille kohaselt ei tohi keskmine temperatuur novembrist märtsini ületada 12 °C.

Muudatus on seega tehtud tootespetsifikaadi artiklis 6, kus viide veetemperatuurile 10 °C on muudetud temperatuuriks 12 °C. Ühtlasi muudetakse 4. augustil 2015 ELTs C 255 avaldatud koonddokumendi punkti 5.

Igapäevase veevahetuse arv ja tiikides sellega seotud kalade loomkoormust käsitlevaid näitajaid on muudetud. Arvestades, et kasutatava vee seisund on suurepärane, oli eesmärk vältida võimalikke, sealhulgas ka ajutisi põudasid või veepuudust, mille puhul peaksid rajatised, kus päevas on üle 10 veevahetuse ja lubatud loomkoormus on 40 kg/m3, vähendama juhul, kui veevahetusi on päevas alla 10, loomkoormust kiiresti 30 kg/m3-ni. Arvestades, et kaitstud geograafilise tähise eriomadusi ei kahjustata, peeti asjakohaseks lisada tabelisse täiendav rida, mis võimaldab ettevõtjatel, kes teevad päevas üle 8 veevahetuse, hoida loomkoormust tasemel kuni 35 kg/m3. Nii on võimalikku veepuudust lühiajalises perspektiivis lihtsamini lahendada. Seetõttu on lauset:

Igapäevaste veevahetuste arv Kalade maksimaalne loomkoormus (kg/m3) 2 kuni 6 25 6 kuni 10 30 üle 10 40

muudetud järgmiselt:

Igapäevaste veevahetuste arv Kalade maksimaalne loomkoormus (kg/m3) 2 kuni 6 25 6 kuni 8 30 8 kuni 10 35 üle 10 40

Lubatud toorainete loetelu – sealhulgas teraviljad, nende terad, nendest valmistatud tooted ja nende kõrvalsaadused, sealhulgas valgukontsentraadid; õliseemned, nendest valmistatud tooted ja nende kõrvalsaadused, sealhulgas valgukontsentraadid ja õlid; kaunviljade seemned, nendest valmistatud tooted ja nende kõrvalsaadused, sealhulgas valgukontsentraadid; mugulviljade jahu, nendest valmistatud tooted ja nende kõrvalsaadused, sealhulgas valgukontsentraadid; kalast ja/või koorikloomadest valmistatud tooted ja nende kõrvalsaadused, sealhulgas õlid; merevetikajahu ja sellest valmistatud saadused; mittemäletsejaliste verest valmistatud tooted ning mittemäletsejalistelt põllumajandusloomadelt saadava töödeldud loomse valgu ning seda valku sisaldava segasööda kasutamine – on asendatud sättega, millega keelatakse järgmiste toorainete kasutamine:

— maisi toorõli;

— maisigluteen;

— maapähklikook või -jahu;

— sinepiseemned ja nende töötlemisel saadud valgutooted;

— seesamiseemned ja nende töötlemisel saadud valgutooted.

Selle muudatusega on esitatud selgemalt keeld kasutada teatavaid tooraineid, mis võivad toote värvust või maitset negatiivselt mõjutada. See muudatus kehtib ka koonddokumendi punkti 3.3 puhul. Tootespetsifikaadi ja koonddokumendi täpselt ühesugust teksti:

KGTga „Trote del Trentino“ kalalihale omase kvaliteedi tagamiseks on lubatud kasutada järgmisi tooraineid:

1) teraviljad, nende terad, nendest valmistatud tooted ja nende kõrvalsaadused, sealhulgas valgukontsentraadid;

2) õliseemned, nendest valmistatud tooted ja nende kõrvalsaadused, sealhulgas valgukontsentraadid ja õlid;

3) kaunviljade seemned, nendest valmistatud tooted ja nende kõrvalsaadused, sealhulgas valgukontsentraadid;

4) mugulviljade jahu, nendest valmistatud tooted ja nende kõrvalsaadused, sealhulgas valgukontsentraadid;

5) kalast ja/või koorikloomadest valmistatud tooted ja nende kõrvalsaadused, sealhulgas õlid;

6) merevetikajahu ja sellest valmistatud saadused;

7) mittemäletsejaliste verest valmistatud tooted.

Samuti on lubatud kasutada mittemäletsejalistelt põllumajandusloomadelt saadavat töödeldud loomset valku ning seda valku sisaldavat segasööta

on muudetud järgmiselt:

„Lisaks on keelatud järgmiste toorainete kasutamine:

— maisi toorõli;

— maisigluteen;

— maapähklikook või -jahu;

— sinepiseemned ja nende töötlemisel saadud valgutooted;

— seesamiseemned ja nende töötlemisel saadud valgutooted.“

Sööda andmise keeluaeg on selgemalt kindlaks määratud, nii et siin ei osutata enam viimasele söötmispäevale, vaid nuumsööda kasutamise peatamisele. Samuti on otsustatud lubada anda kaladele pärast nuumsööda äravõtmist säilitussööta, tingimusel et seedetrakt on tapmisel tühi.

Muudatuse eesmärk on esitada selgemalt loomade söötmise eeskirjad ja tagada loomade heaolu nõudeid arvestades, et tapmise ajal ei ole seedetraktis seedimata materjali. Seega on peetud vajalikuks täpsustada, et sööda andmise keeluaeg käib nuumsööda kohta. On täheldatud, et mõnel juhul on struktuurilistel põhjustel peatatud nuumsööda andmine kogu tiigis, kust on kalade püüdmist kavandatud üsna mitmeks päevaks, kuid see tähendab, et mõned kalad võivad jääda söödata kuni 15/20 päevaks. Selline söödapuudus ei saa olla täielikus vastavuses loomade heaolu eeskirjadega ning lisaks võib see kaasa tuua lihaste toonuse vähenemise ja seega kaitstud geograafilisele tähisele iseloomulike omaduste kadumise, seda eriti suvel. Seetõttu on lisatud eraldi viide nuumsööda andmise peatamisele ning märgitud, et vajaduse korral võib loomi sööta säilitussöödaga, tingimusel et on täidetud nõuded, milles käsitletakse seedimata materjali puudumist seedetraktis.

Tootespetsifikaadi lauset:

„Enne täiskasvanud kala töötlemiseks saatmist tuleb järgida järgmisi sööda andmise keeluaegu, mis sõltuvad vee temperatuurist ja mida arvestatakse alates viimasele söötmispäevale järgnevast päevast:“

on muudetud järgmiselt:

„Enne täiskasvanud kala töötlemiseks saatmist tuleb järgida järgmisi nuumsööda andmise peatamise perioode, mis sõltuvad veetemperatuurist ja mida arvestatakse alates viimasele söötmispäevale järgnevast päevast:“;

samuti on lisatud lõik:

„Selleks et tagada võimalikult suur loomade heaolu, võib anda loomadele säilitussööta ajavahemikul pärast nuumsööda andmise lõpetamist, tingimusel et seedetrakt on tapmisel tühi.“

Artikli 5 lõige 4 – Pakendamine

Lõiget:

„Töödeldud toodet pakutakse müügiks pealt kiletatud polüstüreenvaagnal ja/või pealt kiletatud polüstüreenkarbis ja/või vaakum- või gaasipakendis.“

on muudetud järgmiselt:

„Lõpptoodet tuleb müüa pealt kiletatud vaagnal ja/või pealt kiletatud polüstüreenkarbis ja/või koos jääga ja/või kilesse pakitud plastkarbis ja/või koos jääga ja/või standardses vaakumpakendis või muus vaakumpakendis ja/või modifitseeritud gaasikeskkonda pakendatult.“

ja lauset:

„Tervelt ja/või roogitult tarbimisse antavad kalad peavad kaaluma vähemalt 200 g.“

on täiendatud järgmiselt:

„Tervelt ja/või roogitult tarbimisse antavate kalade tapaeelne mass peab olema vähemalt 200 g.“

Suurte jaemüüjate nõudmiste rahuldamiseks on eemaldatud viide materjalile, millest vaagnad on valmistatud, et toodet oleks võimalik pakendada vaagnatele, mis on valmistatud mis tahes materjalist, mis sobib kehtivates õigusaktides ettenähtud kasutusotstarveteks. Lisatud on ka tõlgendav selgitus jää kasutamise kohta, plasti tarbimise vähendamist soodustavate korduvkasutatavate plastkarpide kasutamise võimaluse kohta ning selliste vaakumpakendite kohta, mis ei ole standardsed vaakumpakendid. Lõpuks on selgitatud, et tervelt ja/või roogitult müüdud kala miinimumkaal tähendab kala tapaeelset kaalu.

Vastav muudatus tehakse koonddokumendi punktis 3.5.

KOONDDOKUMENT

„Trote del Trentino“

ELi nr: PGI-IT-0965-AM02 – 18. september 2020

KPN ( ) KGT (X)

1. [KPN või KGT] nimetus(ed)

„Trote del Trentino“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik [loetletud XI lisas]

Klass 1.7. Värske kala, molluskid ja koorikloomad ning neist valmistatud tooted.

3.2. Punktis 1 esitatud nimetusele vastava toote kirjeldus

Kaitstud geograafilise tähisega „Trote del Trentino“ tähistatakse liiki vikerforell (Oncorhynchus mykiss (Walbaum)) kuuluvaid lõhelasi, keda on kasvatatud punktis 4 määratletud tootmispiirkonnas. Tarbimisse laskmisel peavad forellid olema järgmiste omadustega: rohekas seljaosa ning mõlemal küljel roosakas triip; valkjas kõhuosa; kehal ning selja- ja sabauimel tumedad täpid. Kala kaalu ja pikkuse vaheline näitaja (condition factor) ei tohi kuni 500 grammi kaaluvate kalade puhul ületada näitajat 1,25 ja üle 500 grammi kuuluvate kalade puhul näitajat 1,35. Kalaliha üldine rasvasisaldus ei tohi ületada 6 %. Liha on valkjas või lõheroosa, tihke, õrna ja lahja tekstuuri ning kerge kalamaitse ja õrna mageveelõhnaga, muda meenutav järelmaitse puudub täielikult. Võõraste maitsete esinemine tootes peab olema piiratud, geosmiini tase peab jääma alla 0,9 μg/kg ning lihaskoe tihkust iseloomustava jõu tippväärtus kokkupressimisel peab olema 4 N või rohkem.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Söödaratsioon peab vastama nõuetele, mis on kujunenud välja kohalikke ja pikaajalisi tavasid aluseks võttes. Seetõttu ei tohi kasutatav sööt sisaldada geneetiliselt muundatud toorainet.

Lisaks on keelatud järgmiste toorainete kasutamine:

— maisi toorõli;

— maisigluteen;

— maapähklikook või -jahu;

— sinepiseemned ja nende töötlemisel saadud valgutooted;

— seesamiseemned ja nende töötlemisel saadud valgutooted.

Kooskõlas tootespetsifikaadi eesmärkidega peab antud sööda koostis vastama kalade vajadustele kasvatustsükli eri etappidel.

Kõik kehtivate õigusaktidega kindlaksmääratud ja loomasöödas kasutatavad lisaained on lubatud. Liha lõheroosa värvuse saamiseks kasutatakse karotenoidide rühma kuuluvat astaksantiinipigmenti ja/või muid looduslikke karotenoide.

3.4. Tootmise erietapid, mis peavad toimuma määratletud geograafilises piirkonnas

Kalakasvatuse eri etapid, mille alla kuuluvad kalavastse, noorkala ja täiskasvanud kala etapp, ning kalade tapmine peavad toimuma punktis 4 määratletud kasvatuspiirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Lõpptoodet tuleb müüa pealt kiletatud vaagnal ja/või pealt kiletatud polüstüreenkarbis ja/või koos jääga ja/või kilesse pakitud plastkarbis ja/või koos jääga ja/või standardses vaakumpakendis või muus vaakumpakendis ja/või modifitseeritud gaasikeskkonda pakendatult.

Mis puutub tooteliikidesse, siis forelli müüakse värske tootena tervelt, roogitult, fileeritult ja/või viilutatult. Tervelt ja/või roogitult tarbimisse antavate kalade tapaeelne kaal peab olema vähemalt 200 g. Fileena ja/või tükeldatult tarbimisse antav toode peab kaaluma vähemalt 90 g.

3.6. Sellise toote märgistamise erieeskirjad, millele registreeritud nimetus viitab

Igal pakendil/mahutil peab loetavate, kustutamatute, mis tahes muust kirjest selgelt eristatavate tähtedega olema väljend „Indicazione Geografica Protetta“ (kaitstud geograafiline tähis) või lühend „IGP“[KGT].

Viimati osutatud väljend peab olema tõlgitud selle riigi keelde, kus toodet turustatakse. Keelatud on lisada kirjeldusi, mis ei ole sõnaselgelt ette nähtud.

Igal pakendil/mahutil või sellele kinnitataval märgisel peab olema selgesti nähtav järgmine logo. Logo võib olla esitatud ka halltoonides.

Igal üksikul pakendil või sellele kinnitataval märgisel peab olema ka Euroopa kaitstud geograafilise tähise (KGT) sümbol. Märgisel või muul vastaval tähisel peab olema märgitud tootja ja/või tootepartii number või viitekood.

4. Geograafilise piirkonna täpne määratlus

KGTga toote „Trote del Trentino“ tootmispiirkond hõlmab Trento autonoomset provintsi tervikuna ning Brescia provintsi Bagolino kommuuni. Selles piirkonnas asuvad Trentino peamised jõed ning nende kõrvale jäävad orud koos lisajõgedega.

5. Seos geograafilise piirkonnaga

Tootmispiirkond on moodustunud mitmest liustiku- ja jõeerosiooni tsükli tekitatud ja üksteise peale kuhjunud kihist. Morfoloogilisest seisukohast on piirkond peamiselt mägine ning sellele on iseloomulikud geoloogilisse substraati õõnestatud rohkem või vähem sügavad orud, mis moodustavad piirkonna valgalad. Toote „Trote del Trentino“ tootmispiirkonna kliima on Alpipiirkonnale iseloomulikult rohkete sademetega, talvekuudel sajab sageli lund ja madalad temperatuurid ei ole haruldased isegi suvel. Forelli tootmiseks kasutatav vesi saadakse täies ulatuses piirkonnas olevatest lumeväljadest ja liustikest. Määratletud piirkonna kliima- ja hüdrogeoloogilised tingimused, mida ei ole võimalik mujale üle kanda või jäljendada, annavad tootele „Trote del Trentino“ omapära, mis teda teistest eristab. Trentino allikatest saadava vee keemiline koostis sisaldab vähem mikroelemente (magneesium, naatrium, kaalium) kui Euroopa vesi keskmiselt ning seetõttu on siinne vesi forelli arenguks väga sobiv. Vooluveekogud, mille vett Trentino forellikasvatused kasutavad, on suurepäraste bioloogiliste omadustega ning nende laiendatud biootiline indeks on suurem kui kaheksa, mis vastab I või II kvaliteediklassile.

Kaitstud geograafilise tähise „Trote del Trentino“ tunnustamise taotlust põhjendatakse asjaoluga, et kõnealune toode erineb muudest samasse klassi kuuluvatest toodetest väga madala kala kaalu ja pikkuse vahelise näitaja ning rasvasisalduse tõttu. Peale selle on lihal tihke, õrn ja lahja tekstuur ning kerge kalamaitse ja õrn mageveelõhn ning forellikasvatuse kalade lihale sageli iseloomulik muda meenutav järelmaitse puudub täielikult.

Toote „Trote del Trentino“ erilised omadused tulenevad eelkõige kasutatavast veest. Seda on ohtralt ning see on suure hapnikusisaldusega, heade keemiliste, füüsikaliste ja bioloogiliste omadustega ning madala temperatuuriga, mis jääb novembrist märtsini üldiselt alla 12 °C.

Vesi on külm ja toitainevaene, mistõttu kala kasvab aeglaselt. See küll vähendab saagikust, kuid parandab liha kvaliteeti, näiteks madalat seisukorda ja rasvasisaldust. Kuna vett on ohtralt ja maapind kallakuline, kasutab enamik Trentino forellikasvatusi kaskaadina langeva veega kalatiike, kus vesi looduslikult hapnikuga rikastub. Tänu vee headele omadustele ei arene vetikaid, soovimatuid mikroorganisme ega nende metaboliite, mis annavad kalalihale ebameeldiva maitse, sealhulgas muda järelmaitse, mille põhjuseks on geosmiini rohkus.

Keskkonna kliimatingimused ning inimtegevus kalakasvatuse hooldamisel ja majandamisel seovad toote „Trote del Trentino“ tihedalt tootmispiirkonnaga.

„Trote del Trentino“ kasvatustavad on väga vanad ja põhinevad aastatega välja kujunenud pikkadel traditsioonidel. Tiikidel põhinev kalakasvatustraditsioon ulatub 19. sajandisse, kui 1879. aastal rajati Torbole kalakasvandus, mille eesmärk oli levitada kalakasvatustavasid ja lasta kohalikesse veekogudesse lõhelaste maime. Seejärel rajati 1891. aastal Predazzos, 1902. aastal Giustinos ja 1926. aastal Tiones esimesed eraisikutele kuuluvad kalakasvandused, millele pärast II maailmasõda lisandus hulk teisi. Aastate jooksul säilitati neis kalakasvandustes eraldi kudekarja, mida korrapäraselt uuendati teistest kalakasvandustest või loodusest pärit liinidega, andes seega kasvatatud kalale iseloomuliku eripära edasi tema järglastele.

Lisaks sellele asutati 1975. aastal Trentino forellikasvatajate assotsiatsioon (Associazione dei Troticoltori Trentini), mis mängis tootmispiirkonna forellikasvatuse hoogustamises olulist osa ja aitas nimetusel „Trote del Trentino“ nii kõnekeeles kui ka kaubanduslikus keeles kanda kinnitada, millest annavad tunnistust tolleaegsed arved, märgised ja reklaamid.

Viide tootespetsifikaadi avaldamisele

(Käesoleva määruse artikli 6 lõike 1 teine lõik)

Toote spetsifikaadi terviktekstiga saab tutvuda aadressil

http://www.politicheagricole.it/flex/cm/pages/ServeBLOB.php/L/IT/IDPagina/3335”

või

põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates rubriigil „Qualità“ (ekraanil ülal paremal), seejärel „Prodotti DOP IGP STG“ (ekraanil vasakus ääres) ja lõpuks „Disciplinari di Produzione all’esame dell’UE“.

(1) ELT L 343, 14.12.2012, lk 1.